钦定古今图书集成/明伦汇编/官常典/第351卷 > 秦起宗
## 钦定古今图书集成/明伦汇编/官常典/第351卷 > 秦起宗

按《元史》本传，起宗，字元卿，其先上党人，后徙广平深
水县。曾大父当金季兵起，窾山麓为洞，奉其亲以居。
傍窾大洞，匿其里中百人，闭之，具牛酒出待兵。兵入
索，惟见其亲属，曰：“孝士也。”释之去。里人曰：“秦父生我。”
起宗生长兵间，学书无从得纸。父顺削柳为简，写以
授之，成诵，削去更书。年十七，曾立蒙古学，学辄成，辟
武卫译史。御史中丞塔察儿爱其才，迁中台史。是时，
尚书省专制更张，起宗持文严密无所泄。仁宗即位，
罢尚书省，转中书史。累迁太子家令司典簿官。上言：
“东宫官属辅导德义，财赋非所治也。”朝廷是之。迁南
台御史。建康多水，或实灾而有司抑之，或无灾而诉
灾。起宗微行得实，人以为神明。文宗初立，命威顺王
征八番。是时，蜀省襄加台拒命未平，起宗极言武昌
重镇当备上流之师，亲王不可远去，力止之。及王入
见，帝谓曰：“八番之行，非秦元卿几为失计。”其后八番
师还，无敢扰于道路者。朝议以起宗治蜀，幕府忘其
名曰秦元卿，帝引笔改曰起宗，其眷注如此。拜中台
御史，劾中丞和尚受人妇人贱买县官屋，不报。起宗
从台官入见，跽辩久之，敕令起，起宗不起，会日暮，出。
明日，立太子，有赦，起宗又奏不罪和尚，无以正国法。
和尚服辜。帝曰：“为御史当如是矣。”元会，赐只孙服，令
得与大宴。又劾闽宪卜咱耳窃父妾以逃，其父愤死，
渎乱天常，流之岭南。自是尽言无讳，皆见听用。有《御
史奏议》一卷，迁都漕运使，帝召谕之曰：“漕输事多废
阙，赖御史治之尔。”出为抚州路总管。至官，有司供张
甚盛，问其费所从出，小吏不敢隐，曰：“借办于民。”遂亟
使归之，几席仅给而已。自是官府僚佐有宴集，成礼
即止。因谕众曰：“我素农家，安俭约，务安静，庶使吾民
化之。”居一岁，以老去官。明年，以兵部尚书致仕。居一
岁卒，谥昭肃。子四人：钧，铨，铎，锈。钧，西台御史；镛，延徽
寺经历；铨，都省掾。铎蚤卒。